b'\n_START_ARTICLE_\nNational Institutes of Health\n_START_PARAGRAPH_\nNational Institutes of Health (NIH) eli Yhdysvaltain terveysvirasto on viranomainen, joka toimii Yhdysvaltain liittovaltion terveysministeri\xc3\xb6n alaisena (Department of Health and Human Services). NIH vastaa 28 prosentista Yhdysvalloissa tehdyn l\xc3\xa4\xc3\xa4ketieteellisen tutkimuksen rahoituksesta, ja se on maailman suurin valtiollinen tutkimusrahoittaja. NIH:n p\xc3\xa4\xc3\xa4toimipaikka on Bethesdassa Marylandissa._NEWLINE_NIH paitsi rahoittaa, my\xc3\xb6s tekee itse tutkimusta, ja se koostuu noin 27 tutkimuskeskuksesta. 80 prosenttia rahoituksesta my\xc3\xb6nnet\xc3\xa4\xc3\xa4n hankekohtaisina avustuksina, loput k\xc3\xa4ytet\xc3\xa4\xc3\xa4n NIH:n omaan laajaan tutkimustoimintaan. NIH rahoittaa my\xc3\xb6s ulkomaisia tutkimushankkeita, edellytt\xc3\xa4en ett\xc3\xa4 tutkimusta ei voida tehd\xc3\xa4 Yhdysvalloissa._NEWLINE_Virastoa on vuodesta 2009 l\xc3\xa4htien johtanut l\xc3\xa4\xc3\xa4k\xc3\xa4ri ja geneetikko Francis Collins, jonka nimitti presidentti Barack Obama.'